《夜烧松明火次韵黄养正》
宋代·于石

银炉炽炭麒麟红，销金帐暖熏笼烘。
爨下有蜡可代薪，笑我夜寒痴坐然枯松。
贫富贵贱何不公，安能排云叫呼天九重。
空怜尔松生抱有用材，不遇匠石梁栋施帡幪。
盘根错节屹立冻不死，凜凜劲气犹足排严冬。
颠崖峭壁人迹绝，闲云流水相冥蒙。
胡为明不能保身，丁丁斧斤山其童。
鹑衣百结缩如蝟，地炉拥膝便可闲从容。
当年榷油幸不严汝禁，余用尚及斯民穷。
阳和无声入骨髓，不知夜雪没屋霜横空。
但见蒙蒙香雾霭四壁，红辉紫焰明窗栊。
御寒何必裘蒙茸，盎然一室回春风。
何当散作一天暖，坐令四海尽在春风中。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。